Mislukte transitorooftog: Verdagte was oud-polisiemanVyf verdagtes is in Secunda, Mpumalanga in hegtenis geneem toe die Valke ‘n vermeende transito-rooftog gefnuik het Foto: Verskaf Een van die verdagtes wat Maandagaand doodgeskiet is in ŉ skietery tussen die polisie en ŉ transitorooftog-bende in Secunda, Mpumalanga, was ŉ polisiebeampte wat vroeër afgedank is nadat hy skuldig bevind is op aanklag van poging tot roof. Maroela Media het vroeër berig vyf mense, onder wie vier verdagtes, is dood nadat lede van die polisie se misdaad-intelligensie-eenheid, die taakmag en die Valke ŉ transitorooftog naby Secunda gefnuik het. Die Valke het gesê hulle het Maandag inligting ontvang oor ŉ sindikaat wat glo beplan het om ŉ SBV-kontantwa te beroof. Die vermeende rowers is omstreeks 17:00 naby Secunda voorgelê en ŉ skietgeveg het tussen die beamptes en die verdagtes uitgebreek. Vier verdagtes is op die toneel dood en vyf verdagtes is in hegtenis geneem. Lt.kol. Robert Netshiunda, woordvoerder van die Valke, het gesê twee verdagtes is tydens die skietery gewond. “Die bestuurder van die polisievoertuig het tydens die hoëspoedjaagtog beheer verloor oor die voertuig en dit het omgeslaan,” het Netshiunda gesê. “Hy is op slag dood. Twee beamptes het die ongeluk oorleef, maar hulle het kritieke beserings opgedoen.” Hulle is met ŉ helikopter na ŉ hospitaal geneem waar hulle behandeling ontvang. “Die twee beseerde verdagtes is onder polisiebewaking in die hospitaal,” het Netshiunda bygevoeg. Die polisiebeampte wat skuldig bevind is aan poging tot roof, is vroeër tot 10 jaar tronkstraf gevonnis. Die polisie het beslag gelê op vier voertuie, twee AK47’s, een R5-geweer en twee pistole. “Een van die pistole is tydens ŉ rooftog in Marble Hall gebruik.” Die verdagtes sal na verwagting Woensdag in die Evander-landdroshof verskyn op aanklag van moord en poging tot roof. Lt.genl. Mthandazo Ntlemeza, nasionale hoof van die Valke, het sy meegevoel betuig met die families van die polisiebeampte wat tydens die motorongeluk oorlede is. Hy het die beamptes in die hospitaal ŉ spoedige beterskap toegewens en hulle beskryf as “ware polisiebeamptes wat hul lewens op die spel geplaas het om te beskerm en te dien”.